בריטיש איירווייז הפסידה 190 מיליון דולר ברבעון - כלכליסט
בריטיש איירווייז הפסידה 190 מיליון דולר ברבעון
ענקית התעופה הבריטית מדווחת כי ההפסד הנקי עלה ב-15% ברבעון שהסתיים ב-30 ביוני, עקב שביתות הדיילים וענן האפר הוולקני
30.07.2010, 14:15 | סוכנויות הידיעות
בריטיש איירווייז הודיעה היום (ו') כי ההפסד הנקי שלה עלה ב-15% ל-122 מיליון ליש"ט (190 מיליון דולר) בשלושת החודשים שהסתיימו ב-30 ביוני, כיוון ששביתות הדיילים וענן האפר הוולקני מאיסלנד גרמו לשיבושים בפעילות. עם זאת, החברה הודיעה כי המשיכה לצמצם את ההוצאות. המנכ"ל ווילי וולש אמר כי הוא עדיין מצפה שלחברה יהיה רווח אפסי בשנה בכללותה.
בריטיש איירווייז דיווחה כי ברבעון ההכנסות עמדו על 1.94 מיליארד ליש"ט והיו נמוכות ב-2.3% בהשוואה לתקופה המקבילה אשתקד. לדברי החברה, ללא השיבושים ההכנסות מתנועת נוסעים היו עולות ב-11% בהשוואה לתקופה המקבילה אשתקד.
ההפסד הנקי ברבעון הראשון בשנה שעברה עמד על 106 מיליון ליש"ט. מניות החברה עלו ב-1.2% ל-218.5 פני למניה עם פתיחת המסחר בבורסת לונדון.
"המגמות בתנועת הנוסעים והתובלה ממשיכות להיות חיוביות, עם עלייה בתשואות וירידה בהוצאות", אמר וולש. "ביחד הם הובילו לצמצום ההפסד התפעולי לתקופה, אם כי ההפסד לפני מס עלה כתוצאה מהוצאות מימון נוספות ומהשפעת תנועות מט"ח שלא במזומן".
בריטיש איירווייזשביתההאפר הוולקני